Grimaso

Michal Mikuš (* 14. august 1984), známy najmä pod umeleckým menom Grimaso je slovenský hip-hopový producent známy najmä hudobnými produkciami pre bratislavskú skupinu H16, ktorej je členom. Takisto pôsobí aj ako DJ.
História.
Prvýkrát výraznejšie zaujal v roku 2003, keď produkoval okrem iných aj skladbu "Byť či nebyť" od Majk Spirita (vtedy známy pod menom Dylema alebo Dilema). Tá sa stretla s pozitívnymi reakciami a niekoľko týždňov bola aj na vrchole hitparády portálu Hip-Hop.sk. V roku 2003 sa stal členom skupiny H16, ktorej na EP Jednašeska ftvojom klube z roku 2004 produkoval singel "Jednašeska ftvojom klube".
V roku 2005 a 2006 sa jeho produkcie objavili na albumoch interpretov ako sú napr. Moja Reč, Rytmus, Druhá Strana, Miky Mora, no najmä na albume Kvalitný materiál od H16, kde produkoval singel "Nech vidia" s hosťujúcim Rytmusom. Album získal platinovú platňu a Grimaso dostal množstvo ponúk na spolupráce najmä po mediálnom úspechu singla "Nech vidia". Koncom roka 2006 vystupoval na turné H16 a Rytmusa Nech Vidia tour ako DJ.
V roku 2007 s ním spolupracovala speváčka Misha na rádiovom singli "Spomalíme svet", kde sa ako hosť zúčastnil Opak zo skupiny AMO. Objavil sa tiež na mixtape "Hra sa začína", kde produkoval 2 skladby (z toho jednu, kde H16 dissovala rappera Mikyho Moru, ktorý predtým dissoval Otecka (člena H16) v inej skladbe). Miky Mora potom nahral viacero diss skladieb, kde vulgárne nadával na členov H16.. V roku 2007 vydal pod EMI svoj prvý producentský album "Kto dá viac", kde sa ako hostia predstavili H16 (sólovo), Opak, Supa, 2H+, Ego (zo skupiny Kontrafakt), Orion, DJ Lucco, Kaidžas, Bacil, Danosť, Misha, Zverina, Vec a iní. Grimaso v relácii "Co se děje" povedal, že z albumu sa predalo 2500 kópii.
Niekedy na konci roka 2007 a 2008 sa vytvorila formácia slovenských DJov Club Crushers, ktorej členom je aj DJ Grimaso. Grimaso sa objavil na Vecovom albume "Funkčný veterán" ako rapujúci hosť a v texte nepriamo narážal na skupinu ľudí okolo Mikyho Moru. Grimaso sa postaral o 8 produkcii na albume "Čísla Nepustia" od H16, ktorý sa okrem priaznivého predaja (zlatá platňa a okolo 5000 predaných kópii) stretol s prevažne kladnými reakciami od fanúšikov a hudobných kritikov. V júli spolu s DJom Tagerom vydal mixtape "Who gives you more vol. 1", kde sa okrem iného nachádza aj exkluzívna skladba od Bone Thugs-N-Harmony do Grimasovej produkcie.
V roku 2009 začal pracovať na druhom producentskom albume "Let the beat come true", na ktorom sa podieľali prevažne zahraniční umelci. Na single "Mám rád" od Zverinu a "Nehaj hudbu hrať" od Kaidžasa (oboje produkované Grimasom) boli nakrútené klipy.
Začiatkom roka 2010 sa jeho hudobné produkcie objavili aj na albume rappera Kaliho "Pod maskou je pravda", na dvojdiskovom albume rappera Vladisa s názvom "Generácia" a albume "Král vs Joker" od Suverena. V roku 2010 sa stáva súčasťou projektu ESO, ktorý tvorí Majk Spirit, Suvereno a Grimaso.
V máji 2010 dokončil práce na albume Let the beat come true, kde sa ako hostia objavili Rytmus, H16, Suvereno, Hugo Toxxx, Dominika Mirgová, Evidence, Young De, S.A.S, Nironic, Meloe Melodic, Stephano Moses, Affiliated Soldierz, Rasco a iní.
Začiatkom roka produkoval speváčke Layle singel "Nestrácaj dych" s hosťujúcim Majkom Spiritom. K skladbe bol urobený aj videoklip, kde sa objavil aj Grimaso.
V roku 2012 produkoval skladby "Flow", "Splniť sen" a "Slečna nebezpečná" pre Bacila &amp; Rakbyho na ich spoločný album "Abnormal" a skladbu "Peniaze" na album "Svet nie je pre chudobných", ktorý vydal vladis 26. novembra 2012. Okrem toho v roku 2012 vypustil cez svoj youtube a soundcloud inštrumentálne skladby "Here we go again", "Headshot" alebo "Cesspool service", kde sa dali počuť výrazné vplyvy dubstepu.